  Виталий Пронин 30-тӥ-31-тӥ толшоре Dart газет куное мынэ Марий Элысь Карлыган черкогуртысь егитъёс доры. Отын «Шунды» огазеяськон туала удмурт культуралы сӥзем ужрад ортчытэ.Татарстан, Башкортостан, Пермь, Киров но мукет улосвылъёсын улӥсь удмуртъёс туала удмурт культураен Интернет пыр гинэ тодматскыны быгато. Нош адямиосын ваче син пумиськылонъёс бере тросэз ӝуатско но асьсэ малпанъёссэс улонэ пыӵатыны кутско.- Удмуртиысь азьветлӥсьёс возьматозы Марий Элысь егитъёслы, кызьы аслад яратоно уженыд вырыса, луэ аслэсьтыд улон сюрестэ но шедьтыны, со дыре ик, удмурт культура понна но пайда вайыны, - вера «Шунды» огазеяськонлэн тӧроез Ольга Тронина. - Удмурт культуралы сӥзем нуналъёс улосвылъёсын кемалась ортчыло ни бере, ми малпамы та ужрадэз мукет сяменгес ортчытыны.Марий Элысь егитъёс дышетскозы, ужалозы, шутэскозы но. Тодматскозы пӧртэм удмурт проектъёсын. Ольга Тронина вералоз «Шунды» огазеяськонэзлэн ужез сярысь, Мария Векшина тодматоз егитъёсты Dart газетэн, Алина Крестьянинова возьматоз туала удмурт блогъёслэсь туссэс, Марина Сергеева мадёз мукет азинлыко удмурт проектъёс сярысь. Со сяна, Карлыганысь егитъёс быгатозы пыриськыны журналистикая, дизайнъя, сцена вылын шудӥсьёсты дасянъя мастер-классъёсы. Ужрад йылпумъяськоз позыръяськонэн но концертэн. Кырӟалозы Богдан Анфиногенов, Анна Образцова, Евгений Бикузинлэн кубызэн шудэмез улсын калык кырӟанъёсты быдэстозы Лилия Леонтьева но Татьяна Тихонова. Концертэз нуозы Удмурт театрысь егит шудӥсьёс Наталья Буранова но Максим Князев.Марий Элысь Карлыганын трос удмуртъёс уло. 19-тӥ даурын отын усьтӥськемын нырысетӥосыз пӧлын  удмурт нылпиос понна школа, отын дышетскемын Ашальчи Оки. Туала пиналъёс мылысь-кыдысь пырисько «Шунды» огазеяськонлэн ужрадъёсаз - вуыло «Шундыкар» лагере.Мария Векшина Теги: Егитъёс  